Versekering - Wikipedia

# Versekering

### vanuit Wikipedia, die vrye ensiklopedie.

Versekering is 'n kontrak waar een party, die versekeraar, onderneem om, in ruil vir betaling in die vorm van 'n premie, te vergoed vir die verliese wat deur 'n ander party, die versekerde, gely is weens 'n spesifieke gebeurtenis.

Entrepreneurs, produsente, vervaardigers en individue word blootgestel aan baie gevare soos stormskade, droogtes, brand, inbraak, diefstal, ensovoorts wat almal aansienlike verliese tot gevolg kan hê. Sakemense kan besluit om die risiko sélf te dra, of hulle kan versekering uitneem.

Fabriekseienaars is blootgestel aan die gevaar van ongelukke, werkloosheid, beserings en lewensverlies, waarteen hulle hul moet laat verseker. Versekering gee die entrepreneur die gerusstelling dat, indien 'n ongewenste gebeurtenis plaasvind, die versekeraar hom vir verliese sal vergoed.

## [wysig] Vereistes vir 'n versekeringskontrak

### [wysig] Goeie trou

Alle vrae moet eerlik en in goeie trou beantwoord word deur die persoon wat versekering verlang. Hy moet ál die feite gee wat die versekeraar kan beïnvloed om die risiko te bereken. As die versekeraar kan bewys dat die versekerde nie in goeie trou gehandel het nie, kan die polis in 'n hof nietig verklaar word.

### [wysig] Versekerbare belang

Die versekerde moet aan die versekeringsmaatskappy kan bewys dat hy 'n finansiële verlies sal ly as die risiko sou plaasvind. Daar moet 'n persoon of voorwerp wees wat verseker kan word. Die persoon/voorwerp moet die grondslag van die versekering vorm.

## [wysig] Versekeringsrisiko's

Versekeringsrisiko's is risiko's waarvoor die onderneming versekering kan kry.

### [wysig] Brand

Eiendom moet beskerm word teen verliese wat deur brand veroorsaak word deur brandversekering uit te neem. Dit dek verliese weens brand en die skade wat veroorsaak word deur die water wat gebruik word om die brand te blus.

### [wysig] Stormskade

Dit is versekering teen verliese wat deur stormskade aan die gebou en/of sy inhoud veroorsaak word. Dit sluit die volgende in: verliese weens hael, vloede, reën, gebarste waterpype en wind.

### [wysig] Diefstal en inbraak

Inbraak vind plaas as 'n ongemagtigde persoon gewelddadig toegang tot die perseel van 'n onderneming verkry (bv. 'n venster breek). Daar moet sigbare tekens van gewelddadige toegang wees. Diefstal vind plaas as iemand goedere sonder toestemming neem. As goedere gesteel word terwyl die winkel oop is, kan die onderneming nie vir skade eis nie. Winkeldiefstal is 'n risiko wat gewoonlik nie deur versekeraars aanvaar word nie.

### [wysig] Geld in transito

Hierdie versekering dek verliese wanneer geld tussen die onderneming en die bank vervoer word. Spesiaal opgeleide personeel behoort hierdie taak te verrig.

### [wysig] Waarborgversekering

Die werkgewer neem versekering uit teen verliese weens die oneerlikheid van 'n werknemer. Die werkgewer betaal die premie en ontvang die vergoeding.

### [wysig] Voertuigversekering

Ondernemings neem versekering uit op die voertuie wat hulle gebruik om hulle teen verliese weens diefstal, kaping en motorongelukke beskerm.

## [wysig] Ekonomiese risiko's

Die volgende is ekonomiese risiko's wat die sakepersoon gewoonlik self dra:

- Die sukses van die onderneming. Die entrepreneur loop die gevaar dat die onderneming nie sal slaag nie.
- Nuwe modes.
- Verbetering in tegnologie.
- Tydsverloop tussen die bestel en aflewering van goedere.
- Verliese weens slegte skuld.
- Winkeldiefstal.

## [wysig] Verpligte versekering

Sekere tipes versekering is verpligtend.

### [wysig] Ongevalleversekering

Hierdie versekering is verpligtend vir sekere werknemers wat sekere tipes werk verrig. Die werknemers word verseker teen ongeskiktheid weens beserings of sterftes in die normale uitvoering van hul pligte. Die werkgewer maak die bydraes tot die versekering en die werkers (of hul naasbestaandes) ontvang die vergoeding.

### [wysig] Werkloosheidsversekerig

Die werknemers, hul werkgewers en die staat moet tot hierdie fonds bydra. As werknemers wat tot die fonds bygedra het hul werk verloor en nie ander werk kan kry nie, kan hulle van die fonds eis.

## [wysig] Verwysings

- Dinamiese Bedryfstudies deur Esterhuyse · Horn · Liebenberg, Kagiso, 2005

Hierdie artikel is 'n saadjie. Voel vry om Wikipedia te help deur dit uit te brei.
Ontsluit van "http://af.wikipedia.org../../../v/e/r/Versekering.html"

Kategorieë: Saadjies | Ekonomie

##### Views

- Artikel
- Bespreking
- Huidige wysiging

##### Soek